ISLAMABAD. Pakistanské úrady nariadili v piatok opätovné zatknutie organizátora útokov v indickom Bombaji z roku 2008, ktorému schválili prepustenie na kauciu.
Oznámila to agentúra DPA s odvolaním sa na zdroje z pakistanskej polície.
Protiteroristický súd v pakistanskom meste Rávalpindí vo štvrtok rozhodol, že veliteľ zakázanej militantnej skupiny Laškare Tajjaba (LeT) Zakí ar-Rahmán Lakhví môže byť prepustený po zložení kaucie 5-tisíc dolárov.
Brány väzenia mal na základe tohto verdiktu opustiť na budúci týždeň, čo vyvolalo silné pobúrenie v susednej Indii.
Pakistanské ministerstvo vnútra požiadalo úrady, aby voči Lakhvímu vzniesli nové obvinenia a zabránili tak jeho prepusteniu. Nasledoval preventívny príkaz na jeho opätovné zatknutie.
Veliteľ LeT bol doteraz zadržiavaný pre podozrenie z plánovania bombajských útokov. Teraz ho obžalovali na základe novej legislatívy, ktorá umožňuje polícii zaistiť osoby predstavujúce potenciálnu hrozbu pre verejnú bezpečnosť.
Prokuratúra tiež avizovala, že sa voči udeleniu kaucie odvolá na súde vyššej inštancie.
Trojdňový útok teroristov z LeT v indickej finančnej metropole Bombaj v novembri 2008 si vyžiadal životy 166 ľudí a vyše 600 zranených. Teroristická akcia bola pripravovaná v Pakistane, kde v súčasnosti prebieha súdny proces s Lakhvím a ďalšími šiestimi osobami obvinenými z plánovania a napomáhania útoku.
V novembri 2012 v Indii popravili obesením pakistanského člena LeT Muhammada Adžmala Kasába, jediného páchateľa, ktorý útoky prežil.